પોરબંદર વિસ્તારના લંબચોરસ પથ્થરોથી અને સિમેન્ટ વિના ચાવી પદ્ધતિ કરેલી ગોઠવણી અદ્ભુત છે. આ વાવ – કુંડ નવમી કે દસમી સદીમાં બનાવાયો હોય એમ સ્થાનિક લોકો પાસેથી જાણવા મળે છે, 11.30 મીટર લાંબી અને છ મીટર પહોળી છે. આ વાવનો પ્રકાર નંદા પ્રકારનો છે. શાસ્ત્રોમાં જણાવેલા વાવના મુખ્ય ચાર પ્રકાર આ પ્રમાણે છેઃ (1) એક તરફથી ઊતરવાના પગથિયાં હોય તેને નંદા વાવ કહેવાય છે. (2) વાવમાં સામસામે બન્ને બાજુએથી ઊતરી શકાય તેને ભદ્રા વાવ કહેવાય છે. (3) વાવમાં ત્રણ જગ્યાએ પગથિયાં દ્વારા ઊતરી શકાય તેને જયા વાવ કહેવાય છે. (4) વાવમાં ચારે તરફથી પગથિયાં દ્વારા ઊતરી શકાય તેને વિજ્યા વાવ કહેવાય છે. આ ચાર પ્રકારની વાવમાં આ વાવ નંદા પ્રકારની છે.